Mapodisi a tlhotlhomisa dintsho tse pedi 
Monna wa dingwaga tse di fa gare ga masome a marataro le boferabobedi le masome a supa kwa Kanye o bolaile mosadi wa gagwe a bo a ikaletsa. Se se rurifaditswe ke mogolwane wa mapodisi a Sejelo, Superintendent Mogomotsi Matlapeng, mo potsolotsong ka Labobedi. A re go belaesega fa monna a bolaile mosadi wa gagwe wa dingwaga tse di magareng ga masome a mane le masome a mane le botlhano ka Tshipi kwa lwapeng la bone. A re monna yo, o bolaile mosadi ka go mo tlhaba ka sengwe se se bogale mme morago a ikaletsa mo ntlong ya bone kwa kgotleng yoora Selotlego. Supt Matlapeng a re dikgang tsa mofuta o di a tshwenya le ntswa di rotha kwa kgaolong ya gagwe.  O ne a kopa Batswana gore fa motho a utlwa maikutlo a gagwe a tsholetsegile a kope thuso. O ba gakolotse go kopa thuso mo baruting, dikgosi, mapodisi le ba tshidilo maikutlo go ba fa dikgakololo go tila matlhotlhapelo a go bolaya le go ipolaya. Supt Matlapeng a re gore motho a bolae a bo a ipolaya ga se go baakanya dilo mme ke go okeletsa ba ba salang mathata. 